Graffiti

Graffiti sünd Biller oder schreven Schrift eenerwegens buten de Döör. Dat gifft Graffitis an Huuswännen, Straten- un Iesenbahnwagens, Muurn un eegentlich allerwegens, wo een up schrieven oder malen kann. Dat modern Graffiti is een vun de veer Hööftsaken („elements“) vun de Hip-Hop-Kultur.

 Wo dat Woort vun herkümmt 
Graffiti is de Mehrtall vun dat italieensche Woort Graffito. Dor steekt noch öllere latiensche un greeksche Wöör achter, de al wat mit Schrieven to kriegen hefft. In de düütsche Spraak (un ok in de plattdüütsche) warrt de Eentall meist gor nich bruukt. Een sprickt tomeist vun een Graffiti un nich vun een Graffito. Dor kümmt dat ok vun, dat as Mehrtall midderwielen de Form Graffitis bruukt warrt.

 Wo dat modern Graffiti vun herkümmt 

Een klassisch Vörlöper vun dat Graffiti weer de Satz "Kilroy was here", de in den tweeten Weltkrieg vun US-amerikaansche Suldaten allerwegens henschreven wurrn is.

Graffiti as een fasten Deel vun de Hip-Hop-Kultur hett siene Wuddeln in dat New York vun de 1970er Johren. Dat warrt vertellt, dat een Bodenjung, de vun Greken afstammen dö, allerwegens up Muurn un Wännen sien Teken TAKI183 henschreven hett, wenn he unnerwegens weer. Een Artikel in dat Blatt New York Times hett dor öber schreven un dor duur dat nich lang, un verscheden Lüde maakden dat ok. Dat Tagging weer baren un breedt sik slank ut mank de Jöögd vun de Stadt. Toeerst hett een Edding oder een annern Stift langt un een kort Teken (Tag) wurr so an de Wännen, Muurn, Dören, Bänk etc. anbröcht, dat dat goot to sehn weer. Korte Tiet later hefft de Akteuren utfinnen, datt dat mit de Spröhdoos noch veel beter geiht. Nu geev dat fix verscheden Aarten un Stilen. De Graffitis sünd in de Tiet jümmers mehr upfullen un nu verstünn sik dat Graffiti ok süms as een Kunst. Ok buten de Grenzen vun New York wurr de Saak nu bekannt. Mit Hölp vun Films, as Wild Style un Beat Street keem de Idee in de 1980er Johren ok nah Europa hen. Fix kunnen sik Lüde dorför begeistern. In all Grootstäder vun Europa kunn een vun de Midden vun de 1980er Johren een lebennig Graffiti-Szene finnen. Schriever (writer), de dormals in Europa mit dorbi ween sünd, de weert hüdigendags as Old School (Ole School) ankeken. 

In de Hip-Hop-Kultur is Graffiti hüdigendags een vun de veer Hööftsaken („elements“). Neben Graffiti höört dor noch Rap-Musik, DJing un Breakdance to.

 Kiek ok bi 
 Street Art

Kategorie:Hip-Hop
Kategorie:Bildkunst